Document ID: 31987R4027

*****
ΚΑΝΟΝΙΣΜΟΣ (ΕΟΚ) αριθ. 4027/87 ΤΗΣ ΕΠΙΤΡΟΠΗΣ
της 23ης Δεκεμβρίου 1987
περί τροποποιήσεως για την περίοδο 1987/88 της τελευταίας ημερομηνίας καταθέσεως των δηλώσεων εσοδείας για τον ελαιούχο λίνο
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 569/76 του Συμβουλίου της 15ης Μαρτίου 1976 περί ειδικών μέτρων για τους λινοσπόρους (1), όπως τροποποιήθηκε τελευταία από τον κανονισμό (ΕΟΚ) αριθ. 1071/77 (2), και ιδίως το άρθρο 2 παράγραφος 4,
Εκτιμώντας:
ότι το άρθρο 9 παράγραφος 1 του κανονισμού (ΕΟΚ) αριθ. 1799/76 της Επιτροπής της 22ας Ιουλίου 1976 (3) περί λεπτομερειακών κανόνων εφαρμογής ειδικών μέτρων για τους λινοσπόρους, όπως τροποποιήθηκε τελευταία από τον κανονισμό (ΕΟΚ) αριθ. 1208/87 (4) προβλέπει ότι κάθε παραγωγός ελαιούχου λίνου ή κανάβεως υποβάλλει δήλωση εσοδείας το αργότερο στις 15 Δεκεμβρίου κάθε έτους· ότι σε ορισμένα κράτη μέλη, οι καιρικές συνθήκες δεν επέτρεψαν την τήρηση της ημερομηνίας αυτής για την περίοδο 1987/88· ότι, ως εκ τούτου, πρέπει να παραταθεί για την εν λόγω περίοδο η προθεσμία που αναφέρεται ανωτέρω μέχρι τις 31 Ιανουαρίου 1988·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Κατά παρέκκλιση από τις διατάξεις του άρθρου 9 παράγραφος 1 του κανονισμού (ΕΟΚ) αριθ. 1799/76, οι δηλώσεις εσοδείας για τον ελαιούχο λίνο για την περίοδο εμπορίας 1987/88, μπορούν να υποβληθούν στις 31 Ιανουαρίου 1988 το αργότερο.
2. Οι προθεσμίες που προβλέπονται στο δεύτερο εδάφιο της παραγράφου 1 στο εν λόγω άρθρο αρχίζουν από τις 31 Ιανουαρίου 1988.
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 16 Δεκεμβρίου 1987.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Δεκεμβρίου 1987.

Labels: 17
6